אודות מרסי:

אודות המרכז:

**אודות המרכז – מובילים את חקר הים התיכון בישראל**

פיתוח חסר תקדים בים התיכון מול חופי ישראל, ובפרט פיתוחם של מאגרי הגז והתשתיות הקשורות אליהם, מציבים את מדינת ישראל בפני אתגרים שבצידם פוטנציאל עצום. פיתוח מושכל, בר-קיימא ומינוף טכנולוגי ומדעי, דורשים תשתיות מתקדמות לניטור ומחקר ימי לצד בניית מומחיות ומיומנויות הולמים.

המרכז הישראלי לחקר הים התיכון הינו התאגדות של שבע אוניברסיטאות מחקר, שתי מכללות ושני מכוני מחקר ממשלתיים בהובלתה של אוניברסיטת חיפה:

* אוניברסיטת חיפה
* הטכניון- מכון טכנולוגיות לישראל
* האוניברסיטה העברית בירושלים
* אוניברסיטת בן-גוריון בנגב
* אוניברסיטת בר-אילן
* אוניברסיטת תל-אביב
* מכון ויצמן למדע
* המרכז האקדמי רופין
* המרכז הבינתחומי הרצליה
* חקר ימים ואגמים
* המכון הגיאולוגי
* האוניברסיטה הפתוחה

מטרתו של המרכז היא לאגם משאבים ברמה הלאומית על מנת להתמודד עם מגוון האתגרים ועם הפוטנציאל המדעי, הטכנולוגי, הכלכלי, הביטחוני והסביבתי שהים התיכון מציב.

**פעילות המרכז מתמקדת ב**:

* הקמה ושיפור תשתיות מחקר מתקדמות וחדשניות הנדרשות למחקר ימי
* קידום המומחיות המדעית ומאגרי המידע הלאומיים בתחום מדעי הים
* הבטחת פיתוח בר-קיימא של משאבי הטבע הלאומיים של מדינת ישראל באגן המזרחי של הים התיכון
* מינוף האתגרים המקומיים להובלה גלובאלית במדעים וטכנולוגיות בתחומי הים

**המרכז הישראלי לחקר הים התיכון מוביל את מדינת ישראל לעתיד טוב יותר דרך מחקרים ושיתופי פעולה**

חזון המרכז:

## חזון המרכז

לאור הפיתוח המואץ באזור המים הכלכליים של מדינת ישראל, צרכי הקהילה האקדמית-מחקרית בישראל אשר עוסקת בחקר הים התיכון, עלו בחשיבותם בשנים האחרונות. הפעילויות המתבצעות כיום באזור טומנות הזדמנויות רבות לעתידה של מדינת ישראל, אך גם מציבות בפניה אתגרים חסרי תקדים אשר מחייבים בראש ובראשונה פיתוח מומחיות מקומית לצורך התמודדות עם מגוון ההשלכות המדעיות, הכלכליות, החברתיות, הסביבתיות והביטחוניות אשר הפיתוח הימי טומן בחובו.

בשנת 2012 הוקם המרכז הישראלי לחקר הים התיכון, המובל על ידי אוניברסיטת חיפה ומאגד את אוניברסיטאות המחקר בישראל, מכללה אחת ושני מכוני מחקר לאומיים. המרכז קיבל מימון ראשוני לצורך הקמת תשתיות מהוועדה לתכנון ולתקצוב (ות"ת). תקציב זה הושקע בעיקרו לטובת הקמת התשתיות ההכרחיות למחקר מדעי מתקדם של הים התיכון.

הקהילה המדעית זקוקה למשאבים נוספים על מנת לאפשר מחקר שוטף וארוך טווח. הצרכים המרכזיים הם יצירת תקציב ייעודי ארוך טווח ליציאה מחקרית לים; מלגות ללימודים לכלל התארים בתחום מדעי הים; רכישת מכשור מתקדם לחקר הים העמוק ומדף היבשת ומימי החופין (במיוחד לנוכח הפיתוח העצום המתחולל בהם), גיוס והכשרת צוות הנדסי/טכני מיומן להפעלת המכשור הימי ומימונם. כוח אדם מקצועי ומיומן הוא לב היכולות המחקריות; תקציב ייעודי לתחזוקה ותפעול שוטפים של המכשור, הכוללת ביטוח המכשירים בים, תקשורת לוויינית, ומעבדות ייעודיות.

למרבה הצער, המדינה איננה מקצה משאבים הולמים (כפי שנעשה במדינות אחרות) כדי להתמודד עם האתגרים וההזדמנויות בתחום חשוב זה, ובמיוחד בכל האמור להכשרת ויצירת תשתית כוח אדם מדעית וטכנולוגית ישראלית הנחוצה בנושא שהפך להיות אסטרטגי עבור עתידה של מדינת ישראל.

### מובילים את חקר הים התיכון בישראל

דבר מייסד המרכז:

## דבר מייסד המרכז

ההשפעה הגוברת של השינויים הגלובליים, בשילוב עם הביקוש הגובר למשאבים ימיים, מפעילים לחץ מוגבר על הסביבה הימית והחופית. אלה מעלים את הצורך בפיתוח תגובות יזומות ברמה האזורית והעולמית, על בסיס הבנה בין-תחומית מעמיקה של הים. המשימה דורשת דור חדש של מומחים עם מבט רחב במדעי הים.

הים התיכון הוא מערכת אקולוגית ייחודית. הוא מייצג מעבדה טבעית של תהליכים גלובליים חשובים, במיוחד אלה הקשורים לשינויי האקלים העולמי ושינויים סביבתיים אשר קשה ללמוד במקומות אחרים.

MERCI – המרכז לחקר הים התיכון, בראשות אוניברסיטת חיפה, היא יוזמה ייחודית בקנה מידה עולמי, תוך יישום גישה בין-תחומית ברמה מקצועית גבוהה. MERCI מורכב משבע אוניברסיטאות, שני מכוני מחקר ממשלתיים ומכללה אחת. כל מוסד מתמחה במערך קוהרנטי של דיסציפלינות, ויחד הם מכסים מגוון רחב של נושאים חיוניים להבנת המערכות הימיות המורכבות. הקמתו של MERCI ממלא חלל גדול, המאפשר התקדמות מדעית משמעותית בתחומים רבים במדעי הים.

MERCI מתרכז בחקר הים התיכון המגוון באופן ייחודי. הים התיכון הקטן באופן יחסי, מתרחשים בו תהליכים טקטוניים מורכבים שבין השאר גורמים לרעידות אדמה וצונאמיים הרסניים; משאבי-טבע המחכים לגילוי ולניצול; שילוב של תהליכים אוקיאנוגרפיים ובתי גידול ביוגניים הרגישים ביותר לשינויים גלובליים; נקודות מפגש של תרבויות ימיות לאורך ההיסטוריה; מרכז החיים של 200 מיליון בני אדם ומוקד תשומת לב לכל העולם. השילוב של נגישות לים התיכון עם צוות מדעי נלהב וחדשני וטכנולוגיה חדישה ביותר, הופכים את MERCI למתקן מחקר וחינוך מתקדם.

MERCI מוביל פרויקטים בין-תחומיים ובין-מוסדיים שמטפחים שיתופי פעולה בין חוקרים ממגוון רחב של תחומים מדעיים. המרכז גם תומך בהכשרת דור חדש של מדענים ונותן להם את הכלים הדרושים כדי לעמוד באתגרים החשובים הללו.

התגליות החשובות ביותר עדיין לפנינו.

פרופ' צבי בן-אברהם, מייסד המרכז הישראלי לחקר הים התיכון